title: Kommissionens gennemførelsesforordning (EU) nr. 93/2014 af 31. januar 2014 om godkendelse af octansyre som et eksisterende aktivstof til anvendelse i biocidholdige produkter af produkttype 4 og 18  EØS-relevant tekst

text:
               1.2.2014

               DA

               Den Europæiske Unions Tidende

               L 32/19

      KOMMISSIONENS GENNEMFØRELSESFORORDNING (EU) Nr. 93/2014
   af 31. januar 2014
   om godkendelse af octansyre som et eksisterende aktivstof til anvendelse i biocidholdige produkter af produkttype 4 og 18
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 89, stk. 1, tredje afsnit, og
   ud fra følgende betragtninger:

               (1)

               I Kommissionens forordning (EF) nr. 1451/2007 (2) er der opstillet en liste over aktive stoffer, som skal vurderes med henblik på eventuel optagelse i bilag I, I A eller I B til Europa-Parlamentets og Rådets direktiv 98/8/EF (3). Denne liste omfatter octansyre.

               (2)

               Octansyre er vurderet i overensstemmelse med artikel 11, stk. 2, i direktiv 98/8/EF til anvendelse i produkttype 4, desinfektionsmidler til brug i forbindelse med levnedsmidler og fodringssteder, og produktgruppe 18, insekticider, acaricider og produkter til bekæmpelse af andre leddyr, som defineret i bilag V til nævnte direktiv, hvilket svarer til henholdsvis produkttype 4 og 18 i bilag V til forordning (EU) nr. 528/2012.

               (3)

               Østrig blev udpeget som rapporterende medlemsstat og sendte den kompetente myndigheds rapporter sammen med en række henstillinger til Kommissionen den 7. december 2010 i overensstemmelse med artikel 14, stk. 4 og 6, i forordning (EF) nr. 1451/2007.

               (4)

               Medlemsstaterne og Kommissionen har gennemgået rapporterne fra den kompetente myndighed. I overensstemmelse med artikel 15, stk. 4, i forordning (EF) nr. 1451/2007 er resultaterne af vurderingen indføjet i to vurderingsrapporter i Det Stående Udvalg for Biocidholdige Produkter den 13. december 2013.

               (5)

               Det fremgår af rapporterne, at biocidholdige produkter, der anvendes i produkttype 4 og 18, og som indeholder octansyre, kan forventes at opfylde kravene i artikel 5 i direktiv 98/8/EF.

               (6)

               Octansyre bør derfor godkendes til anvendelse i biocidholdige produkter af produkttype 4 og 18.

               (7)

               Da der i vurderingerne ikke blev taget højde for nanomaterialer, bør godkendelserne ikke omfatte disse materialer i henhold til artikel 4, stk. 4, i forordning (EU) nr. 528/2012.

               (8)

               Til anvendelse i produkttype 4, blev der i vurderingen ikke taget højde for, at biocidholdige produkter, der også indeholder octansyre, kan indgå i materialer og genstande bestemt til direkte eller indirekte kontakt med fødevarer, jf. artikel 1, stk. 1, i Europa-Parlamentets og Rådets forordning (EF) nr. 1935/2004 (4). For sådanne materialer kan det kræves, at der fastsættes specifikke grænser for migration over i fødevarer, jf. artikel 5, stk. 1, litra e), i forordning (EF) nr. 1935/2004. Godkendelsen bør derfor ikke omfatte en sådan anvendelse, medmindre Kommissionen har vedtaget sådanne grænser, eller det ved ovennævnte forordning er blevet fastsat, at sådanne grænser ikke er nødvendige.

               (9)

               Før et aktivstof godkendes, bør medlemsstaterne, de berørte parter og eventuelt Kommissionen have en rimelig frist til at forberede sig, så de kan opfylde de nye krav.

               (10)

               Foranstaltningerne i denne forordning er i overensstemmelse med udtalelse fra Det Stående Udvalg for Biocidholdige Produkter —

         VEDTAGET DENNE FORORDNING:
   Artikel 1
   Octansyre godkendes som et aktivt stof til anvendelse i biocidholdige produkter af produkttype 4 og 18 med forbehold af specifikationerne og betingelserne som fastsat i bilaget til denne forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 31. januar 2014.

            På Kommissionens vegne

         José Manuel BARROSO

            Formand

      (1)  EUT L 167 af 27.6.2012, s. 1.

      (2)  Kommissionens forordning (EF) nr. 1451/2007 af 4. december 2007 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter (EUT L 325 af 11.12.2007, s. 3).

      (3)  Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123 af 24.4.1998, s. 1).

      (4)  Europa-Parlamentets og Rådets forordning (EF) nr. 1935/2004 af 27. oktober 2004 om materialer og genstande bestemt til kontakt med fødevarer og om ophævelse af direktiv 80/590/EØF og 89/109/EØF (EUT L 338 af 13.11.2004, s. 4).

      BILAG

                  Almindeligt anvendt navn

                  IUPAC-navn
                  Identifikationsnr.

                  Aktivstoffets minimumsrenhedsgrad (1)

                  Godkendelsesdato

                  Udløbsdato for godkendelsen

                  Produkttype

                  Særlige betingelser (2)

                  octansyre

                  IUPAC-navn:
                  n-octansyre
                  EF-nr.: 204-677-5
                  CAS-nr.: 124-07-2

                  993 g/kg

                  1. september 2015

                  31. august 2025

                  4

                  Ved produktvurderingen skal man være særligt opmærksom på den eksponering, de risici og den virkning, der er forbundet med enhver anvendelse, som er omfattet af en ansøgning om godkendelse, men som ikke er indeholdt i risikovurderingen på EU-plan for det aktive stof.
                  Godkendelserne gives på følgende betingelser:

                              1)

                              For industrielle brugere og fagfolk skal der fastsættes sikre arbejdsprocedurer og passende administrative foranstaltninger. I tilfælde hvor eksponeringen ikke kan nedbringes ved andre midler, skal produkter anvendes med de fornødne personlige værnemidler.

                              2)

                              For produkter, som kan føre til restkoncentrationer i fødevarer eller foder, undersøges behovet for at fastsætte nye eller ændre eksisterende maksimalgrænseværdier i overensstemmelse med Europa-Parlamentets og Rådets forordning (EF) nr. 470/2009 (3) eller Europa-Parlamentets og Rådets forordning (EF) nr. 396/2005 (4), og alle hensigtsmæssige risikobegrænsende foranstaltninger til at sikre, at gældende maksimalgrænseværdier ikke overskrides, træffes.

                              3)

                              Biocidholdige produkter, der indeholder octansyre, må ikke indgå i materialer og genstande bestemt til kontakt med fødevarer, jf. artikel 1, stk. 1, i forordning (EF) nr. 1935/2004, medmindre Kommissionen har fastsat specifikke grænser for migration af octansyre over i fødevarer, eller det ved ovennævnte forordning er blevet fastsat, at sådanne grænser ikke er nødvendige.

                  18

                  Ved produktvurderingen skal man være særligt opmærksom på den eksponering, de risici og den virkning, der er forbundet med enhver anvendelse, som er omfattet af en ansøgning om godkendelse, men som ikke er indeholdt i risikovurderingen på EU-plan for det aktive stof.
                  Godkendelserne gives på følgende betingelser:

                              1)

                              Godkendelse af produkter til ikke-erhvervsmæssig brug gives under forudsætning af, at emballagen udformes, så eksponering af brugeren minimeres, medmindre det godtgøres i ansøgningen om godkendelse af et produkt, at risiciene for menneskers sundhed kan begrænses til et acceptabelt niveau med andre midler.

                              2)

                              For produkter, som kan føre til restkoncentrationer i fødevarer eller foder, undersøges behovet for at fastsætte nye eller ændre eksisterende maksimalgrænseværdier i overensstemmelse med forordning (EF) nr. 470/2009 eller (EF) nr. 396/2005, og alle hensigtsmæssige risikobegrænsende foranstaltninger til at sikre, at gældende maksimalgrænseværdier ikke overskrides, træffes.

         (1)  Renheden som angivet i denne kolonne er det minimum af renheden af det aktivstof, der er anvendt til vurderingen efter artikel 8 i forordning (EU) nr. 528/2012. Aktivstoffet i det produkt, der bringes i omsætning, kan have samme eller en anden renhedsgrad, hvis der er påvist teknisk ækvivalens med det vurderede aktivstof.

         (2)  Med henblik på gennemførelsen af de fælles principper i bilag VI til forordning (EU) nr. 528/2012 findes indholdet og konklusionerne af vurderingsrapporterne på Kommissionens websted: http://ec.europa.eu/comm/environment/biocides/index.htm

         (3)  Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer, om ophævelse af Rådets forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004 (EUT L 152 af 16.6.2009, s. 11).

         (4)  Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (EUT L 70 af 16.3.2005, s. 1).


title: Kommissionens gennemførelsesforordning (EU) 2017/1433 af 7. august 2017 om registrering af en betegnelse i registret over beskyttede oprindelsesbetegnelser og beskyttede geografiske betegnelser (Štajerski hmelj (BGB))

text:
               8.8.2017

               DA

               Den Europæiske Unions Tidende

               L 205/63

         KOMMISSIONENS GENNEMFØRELSESFORORDNING (EU) 2017/1433
   af 7. august 2017
   om registrering af en betegnelse i registret over beskyttede oprindelsesbetegnelser og beskyttede geografiske betegnelser (Štajerski hmelj (BGB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 3, litra a), og
   ud fra følgende betragtninger:

               (1)

               Sloveniens ansøgning om registrering af betegnelsen »Štajerski hmelj« som en beskyttet geografisk betegnelse (BGB) er blevet offentliggjort i Den Europæiske Unions Tidende
                   (2), jf. artikel 50, stk. 2, litra a), i forordning (EU) nr. 1151/2012.

               (2)

               »Štajerski hmelj« er en humleplante. Betegnelsen betyder steirisk humle. Steiermark er navnet på en region med historisk tilknytning til Østrig og Slovenien.

               (3)

               Kommissionen modtog den 26. august 2016 fra Østrig en meddelelse om indsigelse samt en begrundet indsigelse. Kommissionen fremsendte den 12. september 2016 Østrigs meddelelse om indsigelse og den begrundede indsigelse til Slovenien. Den 20. oktober 2016 modtog Kommissionen yderligere dokumentation, som supplerer den begrundede indsigelse.

               (4)

               Østrig har gjort indsigelse mod registreringen af betegnelsen »Štajerski hmelj«, fordi den ville bringe eksistensen af østrigsk-steirisk humle i fare. Steirisk humle (»Steirischer Hopfen«) bruges til fremstillingen af øl, og betegnelsen »steirisk øl af steirisk humle« (»Steirisches Bier aus steirischem Hopfen«) er endvidere et varemærke, der er blevet udviklet af Brau Union Österreich AG over årtier både nationalt og internationalt. En registrering af betegnelsen »Štajerski hmelj« ville derfor skade de økonomiske interesser for både sammenslutningen af humleproducenter og østrigske bryggerier.

               (5)

               Efter at have konstateret, at indsigelsen kunne antages, opfordrede Kommissionen ved brev af 13. december 2016 samt den dokumentation, som Østrig havde indsendt for at underbygge den begrundede indsigelse, Slovenien og Østrig til at indlede de fornødne konsultationer i en periode på tre måneder med henblik på sammen at finde en løsning i overensstemmelse med deres interne procedurer.

               (6)

               Der blev indgået en aftale mellem parterne. Slovenien meddelte Kommissionen resultaterne af aftalen den 6. marts 2017.

               (7)

               Slovenien og Østrig konkluderede, at brugen af betegnelserne »Hopfen aus der Steiermark« (humle fra Steiermark) og »'Hopfen aus der Südsteiermark« (humle fra Sydsteiermark), der henviser til produkter, som er fremstilet i disse to østrigske regioner, fortsat skal være tilladt på markedet efter registrering af betegnelsen »Štajerski hmelj« som BGB. De anerkendte, at »Hopfen aus der Steiermark« og »Hopfen aus der Südsteiermark« er klart forbundet med Østrig, at disse betegnelser ikke i sig selv udgør uretmæssig brug, efterligning eller antydning af betegnelsen »Štajerski hmelj«, og at det er usandsynligt, at de vil kunne vildlede forbrugerne med hensyn til produktets virkelige oprindelse.

               (8)

               Under alle omstændigheder er Slovenien og Østrig enige om, at der i mærkningen eller i præsentationen af produkter, der markedsføres med betegnelserne »Hopfen aus der Steiermark« eller »Hopfen aus der Südsteiermark«, bør være en klar yderligere anførelse af den østrigske oprindelse i form af tekst, symboler eller angivelse heraf inden for samme synsfelt som betegnelsen med henblik på at undgå enhver forvirring hos forbrugerne. Østrigske producenter bør ikke anvende elementer, der henviser til Slovenien i emballagen. Når produkter med betegnelsen »Hopfen aus der Steiermark« eller »Hopfen aus der Südsteiermark« eksporteres, skal betegnelserne udelukkende oversættes til »østrigsk humle«. Når betegnelsen »Štajerski hmelj« skal oversættes til tysk, bør ordet »Štajerski« bevares som det fremstår, og der bør ikke henvises til »Steiermark« eller »Südsteiermark«.

               (9)

               Kommissionen bemærker, at det i aftalen anerkendes, at »Štajerski hmelj« opfylder betingelserne for registrering som BGB, og fastsætter visse retlige betingelser med henblik på at sikre en rimelig anvendelse af de beslægtede rettigheder.

               (10)

               På den baggrund bør betegnelsen »Štajerski hmelj« opføres i registret over beskyttede oprindelsesbetegnelser og beskyttede geografiske betegnelser —

         VEDTAGET DENNE FORORDNING:
   Artikel 1
   Betegnelsen »Štajerski hmelj« (BGB) registreres.
   Betegnelsen i stk. 1 henviser til et produkt i kategori 1.8. Andre produkter i bilag I til traktaten (krydderier m.m.) i bilag XI til Kommissionens gennemførelsesforordning (EU) nr. 668/2014 (3).
   Artikel 2
   Betegnelserne »Hopfen aus der Steiermark« og »Hopfen aus der Südsteiermark«, der henviser til humle, som er produceret i de østrigske regioner Steiermark og Sydsteiermark, kan fortsat anvendes på markedet på betingelse af, at der i mærkningen eller i præsentationen er en tydelig yderligere henvisning til den østrigske oprindelse i form af tekst, symboler eller angivelse heraf inden for samme synsfelt som betegnelsen. Østrigske producenter må ikke anvende elementer, der henviser til Slovenien i emballagen.
   Artikel 3
   Betegnelserne »Hopfen aus der Steiermark« og »Hopfen aus der Südsteiermark«, der anvendes til markedsføring af humle, som er produceret i de østrigske regioner Steiermark og Sydsteiermark, må udelukkende oversættes til »østrigsk humle«. Når betegnelsen »Štajerski hmelj« oversættes til tysk, bevares ordet »Štajerski« som det fremstår, og der henvises ikke til ordene »Steiermark« eller »Südsteiermark«.
   Artikel 4
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. august 2017.

            På Kommissionens vegne

         Jean-Claude JUNCKER

            Formand

      (1)  EUT L 343 af 14.12.2012, s. 1.

      (2)  EUT C 194 af 1.6.2016, s. 6.

      (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) nr. 344/2011 af 8. april 2011 om ændring af forordning (EF) nr. 889/2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol

text:
               9.4.2011

               DA

               Den Europæiske Unions Tidende

               L 96/15

         KOMMISSIONENS GENNEMFØRELSESFORORDNING (EU) Nr. 344/2011
   af 8. april 2011
   om ændring af forordning (EF) nr. 889/2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 25, stk. 3, artikel 38, litra b), og artikel 40, og
   ud fra følgende betragtninger:

               (1)

               Ifølge artikel 24 i forordning (EF) nr. 834/2007 skal EU-logoet for økologisk produktion anbringes på færdigpakkede fødevarer som en af de obligatoriske angivelser, der henviser til den økologiske produktionsmetode, jf. artikel 23, stk. 1, mens det er valgfrit at anbringe det på produkter, der importeres fra tredjelande. Ifølge artikel 25, stk. 1, i forordning (EF) nr. 834/2007 kan EU-logoet for økologisk produktion anføres i mærkning og udformning af samt reklame for andre produkter, der opfylder kravene i nævnte forordning.

               (2)

               Forbrugerne bør have sikkerhed for, at økologiske produkter er blevet produceret i overensstemmelse med kravene i forordning (EF) nr. 834/2007 og Kommissionens forordning (EF) nr. 889/2008 (2). Med henblik herpå er det en vigtig faktor, at hvert enkelt produkt, der er forsynet med EU-logoet for økologisk produktion, er sporbart i alle faser af produktionen, tilberedningen og distributionen. Derfor bør det præciseres, at det kun er erhvervsdrivende, hvis virksomhed er underlagt kontrolordningen for økologisk landbrug, der må anvende EU-logoet for økologisk produktion.

               (3)

               Registreringen af EU-logoet for økologisk produktion som varemærke i EU's varemærkeregister og internationale varemærkeregistre er uafhængig af reglerne i forordning (EF) nr. 834/2007 og (EF) nr. 889/2008, der gælder for anvendelsen af selve logoet. For at markere uafhængigheden af disse regler bør forbindelsen mellem dem og en eventuel registrering afbrydes.

               (4)

               Siden økologimærkningsordningen er blevet ændret, har der hersket stor usikkerhed med hensyn til, om det er muligt at fremstille vin og angive, at den er økologisk, da der endnu ikke er indført særlige EU-regler for fremstilling af økologisk vin. For at vin, der i produktionsåret 2010/11 og 2011/12 er fremstillet af økologiske druer, kan blive solgt uden de obligatoriske angivelser, som kræves i henhold til artikel 24 i forordning (EF) nr. 834/2007, bør den overgangsperiode, der i artikel 95, stk. 8 og 9 i forordning (EF) nr. 889/2008 er fastsat for så vidt angår mærkningsbestemmelserne for disse produkter, forlænges indtil den 31. juli 2012, forudsat at de pågældende produkter er i overensstemmelse med Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (3) eller forordning (EF) nr. 834/2007. Forlængelsen af overgangsperioden bør gælde fra den 1. juli 2010.

               (5)

               Som følge af Den Europæiske Fødevaresikkerhedsautoritets (EFSA) vurdering af anvendelsen af rosmarinekstrakt som fødevaretilsætningsstof (4) blev »ekstrakter af rosmarin« godkendt som antioxidant og tildelt et E-nummer i del D i bilag III til Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer (5). Derfor bør det ved forarbejdning af økologiske fødevarer tillades at anvende rosmarinekstrakt som fødevaretilsætningsstof, hvis det anvendes som sådant, ved at produktet optages i bilag VIII til forordning (EF) nr. 889/2008.

               (6)

               Forordning (EF) nr. 889/2008 bør derfor ændres i overensstemmelse hermed.

               (7)

               Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion —

         VEDTAGET DENNE FORORDNING:
   Artikel 1
   I forordning (EF) nr. 889/2008 foretages følgende ændringer:

               1)

               Artikel 57, stk. 2, affattes således:
               »EU-logoet for økologisk produktion anvendes kun til mærkning, hvis det pågældende produkt er produceret i overensstemmelse med kravene i forordning (EF) nr. 834/2007, Kommissionens forordning (EF) nr. 1235/2008 (6) og nærværende forordning af erhvervsdrivende, der opfylder kontrolordningens krav, jf. artikel 27, 28, 29, 32 og 33 i forordning (EF) nr. 834/2007.

               2)

               I artikel 95 indsættes som stk. 10a:
               »10a   For vin udløber den overgangsperiode, der er nævnt i stk. 8, den 31. juli 2012.
               Lagre af vin, der er produceret, emballeret og mærket inden den 31. juli 2012 i overensstemmelse med enten forordning (EØF) nr. 2092/91 eller forordning (EF) nr. 834/2007, kan fortsat markedsføres, indtil lagrene er udtømt.«

               3)

               I afdeling A i bilag VIII indsættes følgende række efter fødevaretilsætningsstof E 341(i) (Monocalciumphosphat):

                           »B

                           E 392*

                           Ekstrakter af rosmarin

                           x

                           x

                           Kun når de stammer fra økologisk produktion, og kun hvis der er anvendt ethanol til ekstraktionen«

               4)

               I bilag XI, del A, udgår punkt 9.

         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   Dog anvendes artikel 1, nr. 2, fra den 1. juli 2010.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. april 2011.

            På Kommissionens vegne

         José Manuel BARROSO

            Formand

      (1)  EUT L 189 af 20.7.2007, s. 1.

      (2)  EUT L 250 af 18.9.2008, s. 1.

      (3)  EFT L 198 af 22.7.1991, s. 1.

      (4)  EFSA Journal (2008) 721, s. 1.

      (5)  EFT L 61 af 18.3.1995, s. 1.

      (6)  EUT L 334 af 12.12.2008, s. 25.«


title: Kommissionens gennemførelsesforordning (EU) 2017/1514 af 31. august 2017 om indledning af en fornyet undersøgelse af Rådets gennemførelsesforordning (EU) nr. 1371/2013 (om udvidelse af den endelige antidumpingtold, der er indført ved gennemførelsesforordning (EU) nr. 791/2011 på importen af visse åben mesh-stoffer af glasfibre med oprindelse i Folkerepublikken Kina, til også at omfatte importen af visse åben mesh-stoffer af glasfibre afsendt fra Indien og Indonesien, uanset om varen er angivet med oprindelse i Indien og Indonesien) med henblik på at fastslå, om en indisk eksporterende producent kan indrømmes fritagelse for disse foranstaltninger ved at ophæve antidumpingtolden for importen fra denne eksporterende producent og indføre registrering af importen fra samme eksporterende producent

text:
               1.9.2017

               DA

               Den Europæiske Unions Tidende

               L 226/1

         KOMMISSIONENS GENNEMFØRELSESFORORDNING (EU) 2017/1514
   af 31. august 2017
   om indledning af en fornyet undersøgelse af Rådets gennemførelsesforordning (EU) nr. 1371/2013 (om udvidelse af den endelige antidumpingtold, der er indført ved gennemførelsesforordning (EU) nr. 791/2011 på importen af visse åben mesh-stoffer af glasfibre med oprindelse i Folkerepublikken Kina, til også at omfatte importen af visse åben mesh-stoffer af glasfibre afsendt fra Indien og Indonesien, uanset om varen er angivet med oprindelse i Indien og Indonesien) med henblik på at fastslå, om en indisk eksporterende producent kan indrømmes fritagelse for disse foranstaltninger ved at ophæve antidumpingtolden for importen fra denne eksporterende producent og indføre registrering af importen fra samme eksporterende producent
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 11, stk. 4, artikel 13, stk. 4, og artikel 14, stk. 5,
   efter at have underrettet medlemsstaterne, og
   ud fra følgende betragtninger:
   1.   ANMODNING

               (1)

               Europa-Kommissionen (»Kommissionen«) modtog en anmodning om fritagelse for antidumpingforanstaltningerne vedrørende importen af visse åben mesh-stoffer af glasfibre med oprindelse i eller afsendt fra Folkerepublikken Kina, der er udvidet til også at omfatte importen af visse åben mesh-stoffer af glasfibre afsendt fra Indien og Indonesien, uanset om varen er angivet med oprindelse i Indien og Indonesien, for så vidt angår ansøgeren, i henhold til grundforordningens artikel 11, stk. 4, og artikel 13, stk. 4.

               (2)

               Anmodningen blev indgivet den 26. januar 2017 af SPG GLASS FIBRE PVT. LTD. (»ansøgeren«), der er en eksporterende producent af visse åben mesh-stoffer af glasfibre i Indien (»det pågældende land«).

         2.   DEN UNDERSØGTE VARE

               (3)

               Den undersøgte vare er åben mesh-stoffer af glasfibre med en cellestørrelse på mere end 1,8 mm i både længde og bredde og med en vægt på mere end 35 g pr. m2, undtagen glasfiberskiver, med oprindelse i Folkerepublikken Kina eller afsendt fra Indien eller Indonesien, uanset om varen er angivet med oprindelse i Indien eller Indonesien (»den undersøgte vare«), i øjeblikket henhørende under KN-kode ex 7019 51 00 og ex 7019 59 00.

         3.   GÆLDENDE FORANSTALTNINGER

               (4)

               De gældende foranstaltninger er en endelig antidumpingtold, der er indført ved Rådets gennemførelsesforordning (EU) nr. 791/2011 (2) og ved Rådets gennemførelsesforordning (EU) nr. 1371/2013 (3) udvidet til også at omfatte import afsendt fra Indien og Indonesien, uanset om varen er angivet med oprindelse i Indien eller Indonesien.

               (5)

               Den 9. august 2016 indledte Kommissionen en udløbsundersøgelse (4) af antidumpingforanstaltningerne vedrørende importen af visse åben mesh-stoffer af glasfibre med oprindelse i Folkerepublikken Kina. Denne fornyede undersøgelse er ikke afsluttet.

         4.   BEGRUNDELSE FOR DEN FORNYEDE UNDERSØGELSE

               (6)

               Ansøgeren hævdede ikke at have eksporteret den undersøgte vare til Unionen i den undersøgelsesperiode, der blev anvendt i den undersøgelse, som førte til de udvidede foranstaltninger (1. april 2012 til 31. marts 2013).

               (7)

               Ansøgeren hævdede endvidere, at han ikke har omgået de gældende foranstaltninger.

               (8)

               Ansøgeren hævdede desuden, at denne, efter den undersøgelsesperiode, der blev anvendt i den undersøgelse, som førte til de udvidede foranstaltninger, har indgået en uigenkaldelig kontraktlig forpligtelse til at eksportere en væsentlig mængde til Unionen.

         5.   PROCEDURE

   5.1.   Indledning

               (9)

               Kommissionen undersøgte de foreliggende oplysninger og konkluderede, at der var tilstrækkelige beviser til at berettige indledningen af en undersøgelse, jf. grundforordningens artikel 11, stk. 4, og artikel 13, stk. 4, med henblik på at fastslå, om ansøgeren kan fritages for de udvidede foranstaltninger.

               (10)

               EU-virksomheder, der vides at være berørt af sagen, er blevet underrettet om anmodningen om en fornyet undersøgelse og har fået lejlighed til at fremsætte bemærkninger, men fremlagde ingen underbyggede argumenter, der viser, at indledningen af en undersøgelse ikke er berettiget.

         5.2.   Ophævelse af de gældende antidumpingforanstaltninger og registrering af importen

               (11)

               Den gældende antidumpingtold bør ophæves for så vidt angår importen af den undersøgte vare, som fremstilles og sælges af ansøgeren med henblik på eksport til Unionen, jf. grundforordningens artikel 11, stk. 4.

               (12)

               Samtidig skal denne import registreres i overensstemmelse med grundforordningens artikel 14, stk. 5, for at sikre, at der kan opkræves antidumpingtold fra datoen for registrering af denne import, hvis den fornyede undersøgelse fører til en konklusion om, at ansøgeren omgår de gældende foranstaltninger. Størrelsen af ansøgerens eventuelle fremtidige afgiftstilsvar kan ikke beregnes på dette tidspunkt i undersøgelsen.

         5.3.   Undersøgelsesperiode for den fornyede undersøgelse

               (13)

               Undersøgelsen dækker perioden fra 1. juli 2016 til 30. juni 2017 (»den nuværende undersøgelsesperiode«).

         5.4.   Undersøgelse af ansøgeren

               (14)

               Kommissionen fremsender et spørgeskema til ansøgeren for at indhente de oplysninger, som den anser for nødvendige for sin undersøgelse. Ansøgeren skal indsende det udfyldte spørgeskema senest 37 dage efter datoen for denne forordnings ikrafttræden, medmindre andet er fastsat, jf. grundforordningens artikel 6, stk. 2.

         5.5.   Andre skriftlige bemærkninger

               (15)

               I henhold til bestemmelserne i denne forordning opfordres alle interesserede parter til at tilkendegive deres synspunkter, indsende oplysninger og fremlægge dokumentation herfor. Medmindre andet er angivet, skal disse oplysninger med tilhørende dokumentation være Kommissionen i hænde senest 37 dage efter datoen for denne forordnings ikrafttræden.

         5.6.   Mulighed for at blive hørt af Kommissionens undersøgelsestjenester

               (16)

               Alle interesserede parter kan anmode om at blive hørt af Kommissionens undersøgelsestjenester. Enhver anmodning om at blive hørt skal fremsættes skriftligt med angivelse af årsagerne til anmodningen. For høringer angående emner, der vedrører undersøgelsens indledende fase, skal anmodningen indgives senest 15 dage efter datoen for denne forordnings ikrafttræden. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

         5.7.   Vejledning om indgivelse af skriftlige bemærkninger og indsendelse af udfyldte spørgeskemaer og korrespondance

               (17)

               Oplysninger, der forelægges Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de forelægger Kommissionen oplysninger og/eller data, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

               (18)

               Alle skriftlige bemærkninger, herunder de oplysninger, hvorom der anmodes i denne forordning, udfyldte spørgeskemaer og korrespondance fra interesserede parter, for hvilke der anmodes om fortrolig behandling, skal forsynes med påtegningen »Limited« (5).

               (19)

               Interesserede parter, der indgiver oplysninger, der er forsynet med påtegningen »Limited«, anmodes om at indgive ikkefortrolige sammendrag heraf, som forsynes med påtegningen »For inspection by interested parties«, jf. grundforordningens artikel 19, stk. 2. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Hvis en interesseret part indsender fortrolige oplysninger uden også at indsende et ikke-fortroligt sammendrag, der opfylder kravene til form og indhold, kan der ses bort fra sådanne fortrolige oplysninger.

               (20)

               Interesserede parter opfordres til at fremsætte deres bemærkninger og anmodninger pr. e-mail, herunder scannede fuldmagter og erklæringer, dog med undtagelse af omfattende besvarelser, der skal lagres på et bærbart digitalt lagermedium (CD-ROM, DVD, USB-flashdrev...), som enten skal afleveres personligt eller sendes anbefalet. Ved brug af e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels hjemmeside: http://trade.ec.europa.eu/doclib/docs/2014/june/tradoc_152565.pdf. Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indsendelse af bemærkninger pr. e-mail.
               Kommissionens postadresse:

                           Europa-Kommissionen

                           Generaldirektoratet for Handel

                           Direktorat H

                           Office: CHAR 04/039

                           1049 Bruxelles/Brussel

                           BELGIEN

         6.   MANGLENDE SAMARBEJDSVILJE

               (21)

               Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. grundforordningens artikel 18.

               (22)

               Konstateres det, at en interesseret part har meddelt urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

               (23)

               Hvis en interesseret part helt eller delvist undlader at samarbejde, og konklusionerne af undersøgelsen derfor baseres på de foreliggende faktiske oplysninger, jf. grundforordningens artikel 18, kan resultatet blive mindre gunstigt for denne part, end hvis den pågældende havde samarbejdet.

               (24)

               Indgives svar ikke elektronisk, betragtes dette ikke som manglende samarbejdsvilje, forudsat at den interesserede part påviser, at indgivelse af svar på den ønskede måde vil indebære en urimelig ekstra byrde eller urimelige ekstra omkostninger. Den interesserede part bør omgående kontakte Kommissionen.

         7.   HØRINGSKONSULENT

               (25)

               Interesserede parter kan anmode om, at høringskonsulenten i handelsprocedurer griber ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til oplysningernes fortrolighed, anmodninger om forlængelse af frister og anmodninger fra tredjeparter om at blive hørt. Høringskonsulenten kan arrangere en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud. Høringskonsulenten vil også skabe mulighed for en høring med parterne, hvor der bliver lejlighed til at fremsætte andre synspunkter og fremføre modargumenter.

               (26)

               En anmodning om en høring med høringskonsulenten skal indgives skriftligt og begrundes. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes senest 15 dage efter datoen for denne forordnings ikrafttræden. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

               (27)

               Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels hjemmeside: http://ec.europa.eu/trade/trade-policy-and-you/contacts/hearing-officer/

         8.   TIDSPLAN FOR UNDERSØGELSEN

               (28)

               Undersøgelsen vil i henhold til grundforordningens artikel 11, stk. 4, blive afsluttet senest ni måneder efter datoen for denne forordnings ikrafttræden.

         9.   BEHANDLING AF PERSONOPLYSNINGER

               (29)

               Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 (6) —

         VEDTAGET DENNE FORORDNING:
   Artikel 1
   Der indledes hermed en fornyet undersøgelse af gennemførelsesforordning (EU) nr. 1371/2013 i henhold til artikel 11, stk. 4, og artikel 13, stk. 4, i forordning (EU) 2016/1036 med henblik på at fastslå, om importen af åben mesh-stoffer af glasfibre med en cellestørrelse på mere end 1,8 mm i både længde og bredde og med en vægt på mere end 35 g pr. m2, undtagen glasfiberskiver, med oprindelse i Folkerepublikken Kina eller afsendt fra Indien eller Indonesien, uanset om varen er angivet med oprindelse i Indien eller Indonesien, i øjeblikket henhørende under KN-kode ex 7019 51 00 og ex 7019 59 00 (Taric-kode: 7019510014, 7019510015, 7019590014 og 7019590015), fremstillet af SPG GLASS FIBRE PVT. LTD. (Taric-tillægskode C205), bør være omfattet af de antidumpingforanstaltninger, der er indført ved gennemførelsesforordning (EU) nr. 1371/2013.
   Artikel 2
   Den antidumpingtold, der blev indført ved gennemførelsesforordning (EU) nr. 1371/2013, ophæves, for så vidt angår den import, der er omhandlet i nærværende forordnings artikel 1.
   Artikel 3
   Toldmyndighederne tager de nødvendige skridt til registrering af den import til Unionen, der er beskrevet i denne forordnings artikel 1, i henhold til artikel 14, stk. 5, i forordning (EU) 2016/1036.
   Registreringen ophører ni måneder efter datoen for denne forordnings ikrafttrædelse.
   Artikel 4
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 31. august 2017.

            På Kommissionens vegne

         Jean-Claude JUNCKER

            Formand

      (1)  EUT L 176 af 30.6.2016, s. 21.

      (2)  Rådets gennemførelsesforordning (EU) nr. 791/2011 af 3. august 2011 om indførelse af en endelig antidumpingtold og om endelig opkrævning af den midlertidige antidumpingtold på importen af visse åben mesh-stoffer af glasfibre med oprindelse i Folkerepublikken Kina (EUT L 204 af 9.8.2011, s. 1).

      (3)  Rådets gennemførelsesforordning (EU) nr. 1371/2013 af 16. december 2013 om udvidelse af den endelige antidumpingtold, der er indført ved gennemførelsesforordning (EU) nr. 791/2011 på importen af visse åben mesh-stoffer af glasfibre med oprindelse i Folkerepublikken Kina, til også at omfatte importen af visse åben mesh-stoffer af glasfibre afsendt fra Indien og Indonesien, uanset om varen er angivet med oprindelse i Indien og Indonesien (EUT L 346 af 20.12.2013, s. 20).

      (4)  Meddelelse om indledning af en udløbsundersøgelse af antidumpingforanstaltningerne vedrørende importen af visse åben mesh-stoffer af glasfibre med oprindelse i Folkerepublikken Kina (EUT C 288 af 9.8.2016, s. 3).

      (5)  Et dokument, der er forsynet med påtegningen »Limited«, er et fortroligt dokument i henhold til artikel 19 i Rådets forordning (EF) nr. 1225/2009 (EUT L 343 af 22.12.2009, s. 51) og artikel 6 i WTO-aftalen om anvendelse af artikel VI i GATT 1994 (»antidumpingaftalen«). Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

      (6)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).


title: Kommissionens gennemførelsesforordning (EU) 2016/1793 af 10. oktober 2016 om ændring af gennemførelsesforordning (EU) 2016/759 for så vidt angår indførsel til Unionen af gelatine og kollagen og behandlede råvarer til fremstilling af sådanne produkter fra Taiwan (EØS-relevant tekst)

text:
               11.10.2016

               DA

               Den Europæiske Unions Tidende

               L 274/48

         KOMMISSIONENS GENNEMFØRELSESFORORDNING (EU) 2016/1793
   af 10. oktober 2016
   om ændring af gennemførelsesforordning (EU) 2016/759 for så vidt angår indførsel til Unionen af gelatine og kollagen og behandlede råvarer til fremstilling af sådanne produkter fra Taiwan
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, nr. 1),
   under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (2), særlig artikel 11, stk. 1, og
   ud fra følgende betragtninger:

               (1)

               Kommissionens gennemførelsesforordning (EU) 2016/759 (3) indeholder lister over tredjelande, dele af tredjelande og områder, hvorfra medlemsstaterne tillader indførsel til Unionen af visse animalske produkter til konsum, herunder gelatine og kollagen.

               (2)

               Hvad angår gelatine og kollagen inddeles de dyrearter, som gelatine og kollagen fremstilles af, i fire kategorier i del III i bilag I til gennemførelsesforordning (EU) 2016/759. Hvad angår behandlede råvarer til fremstilling af gelatine og kollagen indeholder del V i nævnte bilag også en sådan inddeling. Taiwan er i de pågældende bilagsdele hverken opført med henblik på import af gelatine eller kollagen fra fjerkræ, herunder strudsefugle og fuglevildt, eller import af behandlede råvarer til fremstilling af nævnte type gelatine eller kollagen.

               (3)

               Taiwan opfylder betingelserne for at blive opført på listen med henblik på import til Unionen af nævnte type gelatine og kollagen og ved import af behandlede råvarer til fremstilling af nævnte type gelatine eller kollagen, der er fastsat i forordning (EF) nr. 854/2004, og landet bør derfor optages på listen i bilag I til gennemførelsesforordning (EU) 2016/759.

               (4)

               Gennemførelsesforordning (EU) 2016/759 bør derfor ændres.

               (5)

               For at undgå enhver afbrydelse af importen efter den dato, der er omhandlet i artikel 8 gennemførelsesforordning (EU) 2016/759, bør nærværende forordning træde i kraft på tredjedagen efter offentliggørelsen.

               (6)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   Bilag I til gennemførelsesforordning (EU) 2016/759 ændres således:

               a)

               Del III, afsnit B, affattes således:

                  »AFSNIT B

                  Gelatine og kollagen fra fjerkræ, herunder strudsefugle og fuglevildt

               Tredjelande og områder, der er opført i kolonne 1 i del 1 i bilag II til forordning (EF) nr. 798/2008, samt følgende lande og områder:

                           ISO-KODE

                           LAND/OMRÅDE

                           TW

                           Taiwan«

               b)

               Del V, afsnit B, affattes således:

                  »AFSNIT B

                  Behandlede råvarer fra fjerkræ, herunder strudsefugle og fuglevildt

               Tredjelande og områder, der er opført i kolonne 1 i del 1 i bilag II til forordning (EF) nr. 798/2008, samt følgende lande og områder:

                           ISO-KODE

                           LAND/OMRÅDE

                           TW

                           Taiwan«

         Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 10. oktober 2016.

            På Kommissionens vegne

         Jean-Claude JUNCKER

            Formand

      (1)  EFT L 18 af 23.1.2003, s. 11.

      (2)  EUT L 139 af 30.4.2004, s. 206.

      (3)  Kommissionens gennemførelsesforordning (EU) 2016/759 af 28. april 2016 om lister over tredjelande, dele af tredjelande og områder, hvorfra medlemsstaterne tillader indførsel til Unionen af visse animalske produkter til konsum, om krav vedrørende udstedelse af certifikater, om ændring af forordning (EF) nr. 2074/2005 og om ophævelse af beslutning 2003/812/EF (EUT L 126 af 14.5.2016, s. 13).


title: Kommissionens gennemførelsesforordning (EU) nr. 1235/2014 af 18. november 2014 om regler for forvaltning og fordeling af tekstilkontingenter, der er fastsat for 2015 i medfør af Rådets forordning (EF) nr. 517/94

text:
                  19.11.2014

                  DA

                  Den Europæiske Unions Tidende

                  L 332/18

         KOMMISSIONENS GENNEMFØRELSESFORORDNING (EU) Nr. 1235/2014
         af 18. november 2014
         om regler for forvaltning og fordeling af tekstilkontingenter, der er fastsat for 2015 i medfør af Rådets forordning (EF) nr. 517/94
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel (1), særlig artikel 17, stk. 3 og 6, og artikel 21, stk. 2, og
         ud fra følgende betragtninger:

                     (1)

                     Ved forordning (EF) nr. 517/94 er der fastsat kvantitative restriktioner på indførsel af visse tekstilvarer med oprindelse i visse tredjelande, som tildeles i overensstemmelse med »først til mølle-princippet«.

                     (2)

                     I henhold til forordning (EF) nr. 517/94 er det under visse omstændigheder muligt at anvende andre tildelingsmetoder, at opdele kontingenterne i dele eller at forbeholde en vis andel af et specifikt kvantitativt loft til ansøgninger, der støttes af dokumentation for tidligere importresultater.

                     (3)

                     Reglerne for forvaltning af de kontingenter, der er fastsat for 2015, bør vedtages inden kontingentårets begyndelse for ikke unødigt at forstyrre kontinuiteten i handelsstrømmen.

                     (4)

                     De foranstaltninger, der er blevet truffet de tidligere år, som foranstaltningerne i Kommissionens gennemførelsesforordning (EU) nr. 1281/2013 (2), har vist sig at være tilfredsstillende, hvorfor lignende regler bør vedtages for 2015.

                     (5)

                     For at tilfredsstille det størst mulige antal erhvervsdrivende er det hensigtsmæssigt at gøre tildelingsmetoden efter »først til mølle-princippet« mere fleksibel ved at lægge loft over de mængder, der kan tildeles hver enkelt erhvervsdrivende efter denne metode.

                     (6)

                     For at sikre en vis kontinuitet i handelen og en effektiv forvaltning af kontingenterne bør de erhvervsdrivende have mulighed for at lade deres første ansøgning om importbevilling for 2015 svare til de mængder, som de indførte i 2014.

                     (7)

                     For at udnytte mængderne optimalt bør en erhvervsdrivende, der har opbrugt mindst halvdelen af den allerede bevilgede mængde, kunne ansøge om en supplerende mængde, forudsat at der er mængder til rådighed inden for kontingenterne.

                     (8)

                     Af hensyn til en forsvarlig forvaltning bør importbevillingerne være gyldige i ni måneder regnet fra udstedelsesdatoen, dog senest til udgangen af året. Medlemsstaterne bør først udstede bevillinger, når de har modtaget underretning fra Kommissionen om, at der er mængder til rådighed, og kun hvis den erhvervsdrivende kan godtgøre, at der foreligger en kontrakt og, medmindre andet udtrykkeligt er bestemt, kan attestere, at han ikke allerede har fået tildelt en fællesskabsimportbevilling i medfør af denne forordning for de pågældende kategorier og lande. De kompetente nationale myndigheder bør dog bemyndiges til på de pågældende importørers anmodning at forlænge gyldighedsperioden med tre måneder og indtil den 31. marts 2016, hvis mindst halvdelen af bevillingen er blevet udnyttet på anmodningstidspunktet.

                     (9)

                     Foranstaltningerne i denne forordning er i overensstemmelse med udtalelse fra det tekstiludvalg, der er nedsat i medfør af artikel 25 i forordning (EF) nr. 517/94 —

               VEDTAGET DENNE FORORDNING:

            Artikel 1
            Ved denne forordning fastsættes regler for 2015 vedrørende forvaltningen af kvantitative kontingenter for import af visse tekstilvarer, der er anført i bilag IV til forordning (EF) nr. 517/94.

            Artikel 2
            De kontingenter, der er omhandlet i artikel 1, tildeles i den rækkefølge, hvori Kommissionen modtager medlemsstaternes meddelelse om de enkelte erhvervsdrivendes ansøgninger, for mængder, der for hver erhvervsdrivende ikke kan overstige de maksimumsmængder, der er fastsat i bilag I.
            Disse maksimumsmængder gælder dog ikke for erhvervsdrivende, som ved indgivelsen af deres første ansøgning for 2015 over for de kompetente nationale myndigheder kan godtgøre, at de på grundlag af importbevillingerne for 2014 for givne kategorier og tredjelande har indført mængder, der overstiger maksimumsmængderne for de enkelte kategorier.
            For disse erhvervsdrivende kan de kompetente myndigheder tillade indførsel af mængder, som ikke overstiger de mængder, der blev indført i 2014 fra givne tredjelande og af givne kategorier, forudsat at der er tilstrækkelige kontingentmængder til rådighed.

            Artikel 3
            Enhver importør, der allerede har opbrugt mindst 50 % af den mængde, som han har fået tildelt i henhold til denne forordning, kan indgive en ny ansøgning for samme kategori og samme oprindelsesland for mængder, der ikke overstiger de maksimumsmængder, der er anført i bilag I.

            Artikel 4

               1.   Medlemsstaternes kompetente myndigheder, der er anført i bilag II, kan fra den 8. januar 2015 kl. 10.00 underrette Kommissionen om, for hvilke mængder der søges om importbevillinger.
               Det i første afsnit nævnte tidspunkt er Bruxelles-tid.

               2.   Medlemsstaternes kompetente myndigheder udsteder først bevillinger, når de har modtaget meddelelse fra Kommissionen om, at der er mængder til rådighed til import, jf. artikel 17, stk. 2, i forordning (EF) nr. 517/94.
               De udsteder kun bevillinger, hvis den erhvervsdrivende:

                           a)

                           kan bevise, at der foreligger en kontrakt for levering af de pågældende varer, og

                           b)

                           skriftligt attesterer, at han for så vidt angår de pågældende kategorier og lande:

                                       i)

                                       ikke allerede har fået tildelt en importbevilling i medfør af denne forordning eller

                                       ii)

                                       har fået tildelt en importbevilling i medfør af denne forordning, men har udnyttet mindst 50 % deraf.

               3.   Importbevillingerne er gyldige i ni måneder regnet fra udstedelsesdatoen, dog senest indtil den 31. december 2015.
               Efter anmodning fra importøren kan medlemsstaternes kompetente myndigheder imidlertid forlænge en bevilling i tre måneder, hvis den på ansøgningstidspunktet er udnyttet med mindst 50 %. Ingen bevilling må dog forlænges ud over den 31. marts 2016.

            Artikel 5
            Denne forordning træder i kraft den 1. januar 2015.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. november 2014.

                  På Kommissionens vegne

               Jean-Claude JUNCKER

                  Formand

            (1)  EFT L 67 af 10.3.1994, s. 1.

            (2)  Kommissionens gennemførelsesforordning (EU) nr. 1281/2013 af 10. december 2013 om regler for forvaltning og fordeling af tekstilkontingenter, der er fastsat for 2014 i medfør af Rådets forordning (EF) nr. 517/94 (EUT L 332 af 11.12.2013, s. 5).

            BILAG I
            Maksimumsmængder som omhandlet i artikel 2 og 3

                        Land

                        Kategori

                        Enhed

                        Maksimumsbeløb

                        Hviderusland

                        1

                        Kilogram

                        20 000

                        2

                        Kilogram

                        80 000

                        3

                        Kilogram

                        5 000

                        4

                        Stk.

                        20 000

                        5

                        Stk.

                        15 000

                        6

                        Stk.

                        20 000

                        7

                        Stk.

                        20 000

                        8

                        Stk.

                        20 000

                        15

                        Stk.

                        17 000

                        20

                        Kilogram

                        5 000

                        21

                        Stk.

                        5 000

                        22

                        Kilogram

                        6 000

                        24

                        Stk.

                        5 000

                        26/27

                        Stk.

                        10 000

                        29

                        Stk.

                        5 000

                        67

                        Kilogram

                        3 000

                        73

                        Stk.

                        6 000

                        115

                        Kilogram

                        20 000

                        117

                        Kilogram

                        30 000

                        118

                        Kilogram

                        5 000

                        Land

                        Kategori

                        Enhed

                        Maksimumsbeløb

                        Nordkorea

                        1

                        Kilogram

                        10 000

                        2

                        Kilogram

                        10 000

                        3

                        Kilogram

                        10 000

                        4

                        Stk.

                        10 000

                        5

                        Stk.

                        10 000

                        6

                        Stk.

                        10 000

                        7

                        Stk.

                        10 000

                        8

                        Stk.

                        10 000

                        9

                        Kilogram

                        10 000

                        12

                        Par

                        10 000

                        13

                        Stk.

                        10 000

                        14

                        Stk.

                        10 000

                        15

                        Stk.

                        10 000

                        16

                        Stk.

                        10 000

                        17

                        Stk.

                        10 000

                        18

                        Kilogram

                        10 000

                        19

                        Stk.

                        10 000

                        20

                        Kilogram

                        10 000

                        21

                        Stk.

                        10 000

                        24

                        Stk.

                        10 000

                        26

                        Stk.

                        10 000

                        27

                        Stk.

                        10 000

                        28

                        Stk.

                        10 000

                        29

                        Stk.

                        10 000

                        31

                        Stk.

                        10 000

                        36

                        Kilogram

                        10 000

                        37

                        Kilogram

                        10 000

                        39

                        Kilogram

                        10 000

                        59

                        Kilogram

                        10 000

                        61

                        Kilogram

                        10 000

                        68

                        Kilogram

                        10 000

                        69

                        Stk.

                        10 000

                        70

                        Par

                        10 000

                        73

                        Stk.

                        10 000

                        74

                        Stk.

                        10 000

                        75

                        Stk.

                        10 000

                        76

                        Kilogram

                        10 000

                        77

                        Kilogram

                        5 000

                        78

                        Kilogram

                        5 000

                        83

                        Kilogram

                        10 000

                        87

                        Kilogram

                        8 000

                        109

                        Kilogram

                        10 000

                        117

                        Kilogram

                        10 000

                        118

                        Kilogram

                        10 000

                        142

                        Kilogram

                        10 000

                        151A

                        Kilogram

                        10 000

                        151 B

                        Kilogram

                        10 000

                        161

                        Kilogram

                        10 000

            BILAG II
            Liste over bevillingsudstedende myndigheder som omhandlet i artikel 4

                        1.   Belgien

                                    FOD Economie, Kmo, Middenstand en Energie

                                    Algemene Directie Economische Analyses en Internationale Economie

                                    Dienst Vergunningen

                                    Vooruitgangstraat 50

                                    1210 Brussel

                                    Tel. +32 22776713

                                    Fax +32 22775063

                                    SPF Économie, PME, Classes moyennes et Énergie

                                    Direction générale des analyses économiques et de l'économie internationale

                                    Service Licences

                                    Rue du Progrès 50

                                    1210 Bruxelles

                                    Tél. + 32 22776713

                                    Fax + 32 22775063

                        2.   Bulgarien

                                    Министерство на икономиката и енергетиката

                                    Дирекция „Регистриране, лицензиране и контрол“

                                    ул. „Славянска“ № 8

                                    1052 София

                                    Tel.: +359 29407008/+359 29407673/+359 29407800

                                    Fax: +359 29815041/+359 29804710/+359 29883654

                                    Ministry of Economy and Energy

                                    8, Slavyanska Str., Sofia 1052, Bulgaria

                                    Tel.: +359 29407008/+359 29407673/+359 29407800

                                    Fax: +359 29815041/+359 29804710/+359 29883654

                        3.   Tjekkiet

                                    Ministerstvo průmyslu a obchodu (Ministry of Industry and Trade)

                                    Licenční správa

                                    Na Františku 32

                                    CZ – 110 15 Praha 1

                                    Tel: (420) 224 907 111

                                    Fax: (420) 224 212 133

                        4.   Danmark

                                    Erhvervs- og Vækstministeriet (Ministry for Business and Growth)

                                    Erhvervsstyrelsen

                                    Langelinie Allé 17

                                    2100 København

                                    DANMARK

                                    Tlf. + 45 35291000

                                    Fax + 45 35291001

                        5.   Tyskland

                                    Bundesamt für Wirtschaft und Ausfuhrkontrolle (BAFA) [Federal Office of Economics and Export Control]

                                    Frankfurter Str. 29-35

                                    D-65760 Eschborn

                                    Tel.: +49 6196908-0

                                    Fax +49 6196908800

                        6.   Estland

                                    Majandus- ja Kommunikatsiooniministeerium

                                    Harju 11

                                    15072 Tallinn

                                    Eesti

                                    Tel: +372 6256400

                                    Faks: +372 6313660

                        7.   Irland

                                    Department of Jobs, Enterprise and Innovation

                                    Licensing Unit

                                    Kildare Street

                                    Dublin 2

                                    IRELAND

                                    Tel. +353 16312545

                                    Fax +353 16312562

                        8.   Grækenland

                                    Υπουργείο Ανάπτυξης και Ανταγωνιστικότητας

                                    Γενική Διεύθυνση Διεθνούς Οικονομικής Πολιτικής

                                    Διεύθυνση Καθεστώτων Εισαγωγών-Εξαγωγών, Εμπορικής Άμυνας

                                    Κορνάρου 1

                                    105 63 Αθήνα

                                    Τηλ. +30 2103286041-43, 2103286021

                                    Φαξ +30 2103286094

                                    Ministry of Development and Competitiveness

                                    General Directorate for International Economic Policy,

                                    Directorate of Import-Export Regimes, Trade Defence Instruments

                                    1 Kornarou Str.

                                    10563 Αθήνα

                                    Τηλ. + 30 2103286041-43, 2103286021

                                    Φαξ + 30 2103286094

                        9.   Spanien

                                    Ministerio de Economía y Competitividad

                                    Dirección General de Comercio e Inversiones

                                    Paseo de la Castellana no 162

                                    E-28046 Madrid

                                    Tel. +34 913493817, 3493874

                                    Fax +34 913493831

                                    Correo electrónico: sgindustrial.sscc@comercio.mineco.es

                        10.   Frankrig

                                    Ministère de l'économie, de l'industrie et du numérique

                                    Direction générale des entreprises (DGE)

                                    Service de l'industrie (SI)

                                    Sous-direction de la chimie, des matériaux et des éco-industries (SDCME)

                                    Bureau des matériaux

                                    67 rue Barbès — BP 80001

                                    94201 Ivry-sur-Seine Cedex

                                    Tél. +33 179843449

                                    Courriel: isabelle.paimblanc@finances.gouv.fr

                        11.   Kroatien

                                    Ministarstvo vanjskih i europskih poslova

                                    Samostalni sektor za trgovinsku politiku i gospodarsku multilateralu

                                    Trg N. Š. Zrinskog 7-8

                                    10000 Zagreb

                                    Tel. 00 385 1 6444626

                                    Faks 00 385 1 6444601

                                    Ministry of Foreign and European Affairs

                                    Directorate for Trade Policy and Economic Multilateral Affairs

                                    Trg N. Š. Zrinskog 7-8

                                    10000 Zagreb

                                    Tel. 00 385 1 6444626

                                    Faks 00 385 1 6444601

                        12.   Italien

                                    Ministero dello Sviluppo Economico

                                    Dipartimento per l'impresa e l'internazionalizzazione

                                    Direzione Generale per la Politica Commerciale Internazionale

                                    Divisione III — Politiche settoriali

                                    Viale Boston, 25

                                    00144 Roma

                                    Tel. +39 0659647517, 59932202, 59932406

                                    Fax +39 0659932263, 59932636

                                    E-mail: polcom3@mise.gov.it

                        13.   Cypern

                                    Κλάδος Έκδοσης Αδειών Εισαγωγής/Εξαγωγής

                                    Υπηρεσία Εμπορίου

                                    Υπουργείο Ενέργειας, Εμπορίου, Βιομηχανίας και Τουρισμού

                                    Ανδρέα Αραούζου 6

                                    1421 Λευκωσία

                                    Τηλ. +357 22867100

                                    Φαξ +357 22375443

                                    Imports/Exports Licensing Section

                                    Trade Service

                                    Ministry of Energy, Commerce, Industry and Tourism

                                    6, Andrea Araouzou Str.

                                    1421 Nicosia

                                    Κύπρος

                                    Τηλ. +357 22 867 100

                                    Φαξ +357 22 375 443

                        14.   Letland

                                    Latvijas Republikas Ārlietu ministrija

                                    Kr.Valdemāra iela 3

                                    LV-1395 Rīga

                                    Tālr.: 00 371 6701 6201

                                    Fakss: 00 371 6782 8121

                        15.   Litauen

                                    Lietuvos Respublikos ūkio ministerija

                                    Gedimino pr. 38/Vasario 16-osios g. 2

                                    LT-01104 Vilnius, Lietuva

                                    Tel. +370 70664658, +370 70664808

                                    Faks. +370 70664762

                                    E. paštas vienaslangelis@ukmin.lt

                        16.   Luxembourg

                                    Ministère de l'économie

                                    Office des licences

                                    19-21, boulevard Royal

                                    2449 Luxembourg

                                    Tél. +352 226162

                                    Fax +352 466138

                                    office.licences@eco.etat.lu

                        17.   Ungarn

                                    Magyar Kereskedelmi Engedélyezési Hivatal

                                    (Hungarian Trade Licencing Office)

                                    1124 Budapest

                                    Németvölgyi út 37–39.

                                    MAGYARORSZÁG

                                    Tel. +36 14585503

                                    Fax +36 14585814

                                    E-mail: keo@mkeh.gov.hu

                        18.   Μalta

                                    Ministry for the Economy, Investment and Small Business

                                    Commerce Department, Trade Services Directorate

                                    Lascaris

                                    Valletta VLT2000

                                    Malta

                                    Telefon: 00 356 256 90 202

                                    Faks: 00 356 212 37 112

                        19.   Nederlandene

                                    Belastingdienst/Douane

                                    Centrale dienst voor in- en uitvoer

                                    Kempkensberg 12

                                    Postbus 30003

                                    9700 RD Groningen

                                    Tel. +31 881512122

                                    Fax +31 881513182

                        20.   Østrig

                                    Bundesministerium für Wissenschaft, Forschung und Wirtschaft (Federal Ministry of Science, Research and Economy)

                                    Abteilung C2/9 — Außenwirtschaftskontrolle

                                    Stubenring 1

                                    A — 1010 Wien

                                    Tel: +43 171100-8353

                                    Fax +43 171100-8366

                        21.   Polen

                                    Ministerstwo Gospodarki

                                    pl. Trzech Krzyży 3/5

                                    00-507 Warszawa

                                    POLSKA

                                    Tel. +48 226935553

                                    Faks +48226934021

                        22.   Portugal

                                    Ministério das Finanças

                                    Direção-Geral das Alfândegas e dos Impostos Especiais sobre o Consumo

                                    Rua Terreiro do Trigo

                                    Edifício da Alfândega

                                    1149-006 Lisboa

                                    Portugal

                                    Tel. (351-1) 218 814 263

                                    Fax: (351-1) 218 814 261

                                    Endereço eletrónico: dsl@dgaiec.min-financas.pt

                        23.   Rumænien

                                    Ministerul Economiei,

                                    Comerțului și Mediului de Afaceri

                                    Direcția Politici Comerciale

                                    Calea Victoriei, nr. 152, sector 1

                                    București

                                    Cod poștal: 010096

                                    Tel: + 40 21 3150081

                                    Fax: + 40 21 3150454

                                    E-mail: clc@dce.gov.ro

                        24.   Slovenien

                                    Ministrstvo za finance (Ministry of Finance)

                                    Davčna uprava Republike Slovenije

                                    Spodnji plavž 6c

                                    SI-4270 Jesenice

                                    SLOVENIJA

                                    Tel. +386 42974470

                                    Faks +386 42974472

                                    E-naslov: taric.cuje@gov.si

                        25.   Slovakiet

                                    Ministerstvo hospodárstva SR (Ministry of Economy of the Slovak Republic)

                                    Odbor výkonu obchodných opatrení

                                    Mierová 19

                                    827 15 Bratislava

                                    Tel. +421 248547019

                                    Fax +421 243423915

                                    E-mail: jan.krocka@mhsr.sk

                        26.   Finland

                                    Tulli (Finnish Customs)

                                    PL 512

                                    FI-00101 Helsinki

                                    SUOMI/FINLAND

                                    Puhelin: +358 295 5200

                                    Faksi: +358 204922852

                                    Sähköposti: kirmo@tulli.fi

                                    Tullen

                                    PB 512

                                    FI-00101 Helsingfors

                                    FINLAND

                                    Fax +358 204922852

                        27.   Sverige

                                    Kommerskollegium

                                    Box 6803

                                    SE-113 86 Stockholm

                                    SVERIGE

                                    Tfn +46 86904800

                                    Fax +46 8306759

                                    E-post: registrator@kommers.se

                        28.   Det Forenede Kongerige

                        Import Licensing Branch (ILB)
                        Department for Business Innovation and Skills
                        E-mail: enquiries.ilb@bis.gsi.gov.uk


title: Kommissionens gennemførelsesforordning (EU) 2015/1395 af 13. august 2015 om faste importværdier med henblik på fastsættelse af indgangsprisen for visse frugter og grøntsager

text:
               14.8.2015

               DA

               Den Europæiske Unions Tidende

               L 215/50

         KOMMISSIONENS GENNEMFØRELSESFORORDNING (EU) 2015/1395
   af 13. august 2015
   om faste importværdier med henblik på fastsættelse af indgangsprisen for visse frugter og grøntsager
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1),
   under henvisning til Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2), særlig artikel 136, stk. 1, og
   ud fra følgende betragtninger:

               (1)

               Ved gennemførelsesforordning (EU) nr. 543/2011 fastsættes der på basis af resultatet af de multilaterale handelsforhandlinger under Uruguayrunden kriterier for Kommissionens fastsættelse af faste importværdier for tredjelande for de produkter og perioder, der er anført i del A i bilag XVI til nævnte forordning.

               (2)

               Der beregnes hver arbejdsdag en fast importværdi i henhold til artikel 136, stk. 1, i gennemførelsesforordning (EU) nr. 543/2011 under hensyntagen til varierende daglige data. Derfor bør nærværende forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De faste importværdier som omhandlet i artikel 136 i gennemførelsesforordning (EU) nr. 543/2011 fastsættes i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 13. august 2015.

            På Kommissionens vegne

            For formanden

         Jerzy PLEWA

            Generaldirektør for landbrug og udvikling af landdistrikter

      (1)  EUT L 347 af 20.12.2013, s. 671.

      (2)  EUT L 157 af 15.6.2011, s. 1.

      BILAG

         Faste importværdier med henblik på fastsættelse af indgangsprisen for visse frugter og grøntsager

                  (EUR/100 kg)

                  KN-kode

                  Tredjelandskode (1)

                  Fast importværdi

                  0702 00 00

                  MA

                  144,2

                  MK

                  51,2

                  ZZ

                  97,7

                  0709 93 10

                  TR

                  116,3

                  ZZ

                  116,3

                  0805 50 10

                  AR

                  134,3

                  BO

                  146,4

                  CL

                  160,0

                  UY

                  119,5

                  ZA

                  147,5

                  ZZ

                  141,5

                  0806 10 10

                  EG

                  224,6

                  IL

                  390,7

                  MA

                  158,2

                  TR

                  154,6

                  US

                  342,9

                  ZZ

                  254,2

                  0808 10 80

                  AR

                  108,9

                  BR

                  94,3

                  CL

                  136,5

                  NZ

                  136,2

                  US

                  147,0

                  ZA

                  130,9

                  ZZ

                  125,6

                  0808 30 90

                  AR

                  132,0

                  CL

                  140,7

                  MK

                  62,9

                  NZ

                  146,7

                  TR

                  139,3

                  ZA

                  120,2

                  ZZ

                  123,6

                  0809 30 10, 0809 30 90

                  MK

                  76,3

                  TR

                  136,1

                  ZZ

                  106,2

                  0809 40 05

                  BA

                  47,1

                  IL

                  141,4

                  MK

                  39,3

                  XS

                  57,7

                  ZZ

                  71,4

         (1)  Landefortegnelse fastsat ved Kommissionens forordning (EU) nr. 1106/2012 af 27. november 2012 om gennemførelse af Europa-Parlamentets og Rådets forordning (EF) nr. 471/2009 om fællesskabsstatistikker over varehandelen med tredjelande for så vidt angår ajourføring af den statistiske lande- og områdefortegnelse (EUT L 328 af 28.11.2012, s. 7). Koden »ZZ« = »anden oprindelse«.


title: Kommissionens gennemførelsesforordning (EU) nr. 1148/2013 af 14. november 2013 om annullering af registreringen af en betegnelse i registret over beskyttede oprindelsesbetegnelser og beskyttede geografiske betegnelser [Wernesgrüner Bier (BGB)]

text:
               15.11.2013

               DA

               Den Europæiske Unions Tidende

               L 305/5

         KOMMISSIONENS GENNEMFØRELSESFORORDNING (EU) Nr. 1148/2013
   af 14. november 2013
   om annullering af registreringen af en betegnelse i registret over beskyttede oprindelsesbetegnelser og beskyttede geografiske betegnelser [Wernesgrüner Bier (BGB)]
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 54, stk. 1, og
   ud fra følgende betragtninger:

               (1)

               Forordning (EU) nr. 1151/2012 ophæver og erstatter Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (2).

               (2)

               Tyskland har indgivet en ansøgning om annullering af registreringen af betegnelsen »Wernesgrüner Bier« i medfør af artikel 12 i forordning nr. 510/2006, der efterfølgende er blevet erstattet af artikel 54 i forordning (EU) nr. 1151/2012.

               (3)

               I medfør af artikel 6, stk. 2, i forordning (EF) nr. 510/2006 er Tysklands ansøgning om annullering af registreringen af betegnelsen »Wernesgrüner Bier« blevet offentliggjort i Den Europæiske Unions Tidende
                   (3).

               (4)

               Da Kommissionen ikke har modtaget indsigelser, jf. artikel 7 i forordning (EF) nr. 510/2006, bør registreringen af denne betegnelse annulleres.

               (5)

               På baggrund af disse oplysninger bør betegnelsen således udgå af registret over beskyttede oprindelsesbetegnelser og beskyttede geografiske betegnelser.

               (6)

               De i denne forordning fastsatte foranstaltninger er i overensstemmelse med udtalelse fra Komitéen for Kvalitetspolitikken for Landbrugsprodukter —

         VEDTAGET DENNE FORORDNING:
   Artikel 1
   Registreringen af betegnelsen i bilaget til denne forordning annulleres hermed.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. november 2013.

            På Kommissionens vegne

         José Manuel BARROSO

            Formand

      (1)  EUT L 343 af 14.12.2012, s. 1.

      (2)  EUT L 93 af 31.3.2006, s. 12.

      (3)  EUT C 322 af 24.10.2012, s. 13.

      BILAG
      Landbrugsprodukter og fødevarer, der er opført i bilag I, del I, til forordning (EU) nr. 1151/2012:

         Kategori 2.1.   Øl

      TYSKLAND
      Wernesgrüner Bier (BGB)


title: Kommissionens gennemførelsesforordning (EU) nr. 1232/2013 af 28. november 2013 om tarifering af varer i den kombinerede nomenklatur

text:
               3.12.2013

               DA

               Den Europæiske Unions Tidende

               L 322/15

         KOMMISSIONENS GENNEMFØRELSESFORORDNING (EU) Nr. 1232/2013
   af 28. november 2013
   om tarifering af varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.

               (2)

               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

               (3)

               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2 ud fra den begrundelse, der er anført i kolonne 3.

               (4)

               Det er hensigtsmæssigt, at bindende tariferingsoplysninger, der er meddelt af medlemsstaternes toldmyndigheder i forbindelse med tarifering af varer i den kombinerede nomenklatur, og som ikke er i overensstemmelse med EU-retten fastsat i denne forordning, fortsat kan påberåbes af modtageren i henhold til bestemmelserne i artikel 12, stk. 6, i Rådets forordning (EØF) nr. 2913/92 af 12. oktober 1992 (2) i et tidsrum på tre måneder.

               (5)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   De varer, der er anført i kolonne (1) i skemaet i bilaget, tariferes i den kombinerede nomenklatur i den i kolonne (2) i skemaet nævnte KN-kode.
   Artikel 2
   Bindende tariferingsoplysninger meddelt af medlemsstaternes toldmyndigheder, som ikke er i overensstemmelse med EU-retten fastsat i denne forordning, kan fortsat påberåbes i henhold til bestemmelserne i artikel 12, stk. 6, i forordning (EØF) nr. 2913/92 i et tidsrum på tre måneder.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 28. november 2013.

            På Kommissionens vegne For formanden

         Algirdas ŠEMETA

            Medlem af Kommissionen

      (1)  EFT L 256 af 7.9.1987, s. 1.

      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).

      BILAG

                  Varebeskrivelse

                  Tarifering
                  (KN-Kode)

                  Begrundelse

                  (1)

                  (2)

                  (3)

                  En ikke-alkoholholdig drikkevare klar til direkte fortæring bestående af (i vægtprocent):

                              Ferskenpuré

                              31

                              Koncentreret gulerodssaft

                              28

                              Koncentreret æblesaft

                              12

                              Pærepuré

                              7

                              Koncentreret ananassaft

                              7

                              Koncentreret grapesaft

                              4

                              Koncentreret pæresaft

                              3

                        og appelsinfrugtkød, koncentreret acerolakirsebærpuré, æblefibre og koncentreret citronsaft.
                  Ingredienserne i produktet er pasteuriserede og påfyldt små beholdere (100 ml) til detailsalg.

                  2202 90 10

                  Tarifering i henhold til almindelig bestemmelse 1 og 6 vedrørende den kombinerede nomenklatur, bestemmelse 3 til kapitel 22 samt teksten til KN-kode 2202, 2202 90 og 2202 90 10.
                  Da produktet er fremstillet af en blanding af forskellige koncentrater af frugtsaft og en koncentreret grøntsagssaft med tilsætning af frugtpuréer, har det mistet sin oprindelige karakter af frugtsaft under pos. 2009 (se også de forklarende bemærkninger til HS, pos. 2009).
                  Produktet foreligger som en ikke-alkoholholdig drikkevare bestående af koncentrater af frugtsaft, en koncentreret grøntsagssaft og frugtpuréer.
                  Produktet tariferes derfor under KN-kode 2202 90 10.


title: Kommissionens gennemførelsesforordning (EU) 2017/293 af 8. februar 2017 om registrering af visse betegnelser i registret over beskyttede oprindelsesbetegnelser og beskyttede geografiske betegnelser (West Wales Coracle Caught Salmon (BGB))

text:
               21.2.2017

               DA

               Den Europæiske Unions Tidende

               L 43/1

         KOMMISSIONENS GENNEMFØRELSESFORORDNING (EU) 2017/293
   af 8. februar 2017
   om registrering af visse betegnelser i registret over beskyttede oprindelsesbetegnelser og beskyttede geografiske betegnelser (West Wales Coracle Caught Salmon (BGB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Det Forenede Kongeriges ansøgning om registrering af betegnelsen »West Wales Coracle Caught Salmon« er blevet offentliggjort i Den Europæiske Unions Tidende
                   (2), jf. artikel 50, stk. 2, litra a), i forordning (EU) nr. 1151/2012.

               (2)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, bør betegnelsen »West Wales Coracle Caught Salmon« registreres —

         VEDTAGET DENNE FORORDNING:
   Artikel 1
   Betegnelsen »West Wales Coracle Caught Salmon« (BGB) registreres.
   Betegnelsen i stk. 1 henviser til et produkt i kategori 1.7 Fisk, bløddyr, skaldyr, ferske, og produkter på basis heraf i bilag XI til Kommissionens gennemførelsesforordning (EU) nr. 668/2014 (3).
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. februar 2017..

            På Kommissionens vegne

            For formanden

         Phil HOGAN

            Medlem af Kommissionen

      (1)  EUT L 343 af 14.12.2012, s. 1.

      (2)  EUT C 396 af 27.10.2016, s. 7.

      (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) nr. 1054/2011 af 20. oktober 2011 om udstedelse af importlicenser for ansøgninger indgivet i de første syv dage af oktober 2011 under det toldkontingent for import af oksekød af høj kvalitet, der forvaltes ved forordning (EF) nr. 620/2009

text:
               21.10.2011

               DA

               Den Europæiske Unions Tidende

               L 276/26

         KOMMISSIONENS GENNEMFØRELSESFORORDNING (EU) Nr. 1054/2011
   af 20. oktober 2011
   om udstedelse af importlicenser for ansøgninger indgivet i de første syv dage af oktober 2011 under det toldkontingent for import af oksekød af høj kvalitet, der forvaltes ved forordning (EF) nr. 620/2009
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1),
   under henvisning til Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (2), særlig artikel 7, stk. 2, og
   ud fra følgende betragtninger:

               (1)

               Kommissionens forordning (EF) nr. 620/2009 af 13. juli 2009 om forvaltning af et toldkontingent for import af oksekød af høj kvalitet (3) fastsætter nærmere regler for indgivelse af ansøgninger om og udstedelse af importlicenser.

               (2)

               Ifølge artikel 7, stk. 2, i forordning (EF) nr. 1301/2006 bør der i tilfælde, hvor de mængder, licensansøgningerne gælder, er større end de mængder, der står til rådighed i den pågældende kontingentperiode, fastsættes en fordelingskoefficient, som skal benyttes på de mængder, de enkelte licensansøgninger gælder. De ansøgninger om importlicenser, der er indgivet i henhold til artikel 3 i forordning (EF) nr. 620/2009 mellem 1. og 7. oktober 2011, er større end de mængder, der står til rådighed. Det bør derfor fastsættes, i hvilket omfang der kan udstedes importlicenser, idet der fastsættes en fordelingskoefficient —

         VEDTAGET DENNE FORORDNING:
   Artikel 1
   De importlicensansøgninger for kontingentet med løbenummer 09.4449, der er indgivet mellem 1. og 7. oktober 2011 i henhold til artikel 3 i forordning (EF) nr. 620/2009, multipliceres med en fordelingskoefficient på 0,446549 %.
   Artikel 2
   Denne forordning træder i kraft på dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. oktober 2011.

            På Kommissionens vegne For formanden

         José Manuel SILVA RODRÍGUEZ

            Generaldirektør for landbrug og udvikling af landdistrikter

      (1)  EUT L 299 af 16.11.2007, s. 1.

      (2)  EUT L 238 af 1.9.2006, s. 13.

      (3)  EUT L 182 af 15.7.2009, s. 25.